Proiect

PARLAMENTUL REPUBLICII MOLDOVA

LEGE

privind incluziunea socială a persoanelor cu dizabilităţi

Parlamentul adoptă prezenta lege organică.

  

Capitolul I

DISPOZIŢII GENERALE

Articolul 1. Obiectul legii

(1) Prezenta lege este bazată pe respectarea drepturilor şi a libertăţilor  fundamentale ale omului şi reglementează drepturile persoanelor cu dizabilităţi la participare deplină, fără discriminare, în totalitatea capacităţilor şi posibilităţilor sale, la activitate economică, la viaţa politică, publică şi socială, prin aplicarea garanţiilor, drepturilor, oportunităţilor şi obligaţiunilor înscrise, de rînd cu ceilalţi membri ai societăţii, în scopul integrării sociale a persoanelor cu dizabilităţi în comunitate, prin participare incluzivă şi eficientă, în calitate de cetăţean cu drepturi depline la o viaţă independentă, fără bariere de integrare, oricare ar fi natura acestora, de ordin psihologic, educaţional, cultural, familial, social, profesional, financiar sau arhitectural.

  (2) Statul deţine responsabilitatea pentru elaborarea politicilor naţionale de prevenire, tratament, reabilitare, adaptare rezonabilă şi incluziune socială a persoanelor cu dizabilităţi, respectînd drepturile şi obligaţiunile părţilor, şi asigură, în conlucrare cu organele abilitate, organizaţiile responsabile şi cu participarea nemijlocită a beneficiarilor, implementarea obiectivelor legale, stipulează drepturile şi obligaţiunile părţilor: statului, pe de o parte şi a beneficiarilor, inclusiv al părinţilor şi tutorilor, pe de altă parte.

Articolul 2.  Noţiuni principale

În sensul prezentei legi, se definesc următoarele noţiuni principale: 

persoană cu dizabilităţi - persoană cu deficienţe fizice, mintale, intelectuale sau senzoriale, care în interacţiune cu diverse obstacole pot îngrădi  participarea ei deplină şi efectivă în societate, în condiţii egale cu alte persoane; 

dizabilitate - termen generic pentru afectări/deficienţe, limitări de activitate şi restricţii de participare ce relevă aspectul negativ al interacţiunii individ-context; 

incluziune socială - set de măsuri şi acţiuni multidimensionale din domeniile protecţiei sociale, ocupării forţei de muncă, locuirii, educaţiei, sănătăţii, informării şi comunicării, mobilităţii, securităţii, justiţiei şi culturii, destinate integrării persoanelor cu dizabilităţi în societate; 

intervenţie timpurie (pentru copii) – proces de anticipare, identificare şi întreprindere a măsurilor eficiente pentru copil şi familie cu scopul de a minimaliza impactul şi consecinţele potenţial negative ale stării patologice şi de a contribui substanţial la dezvoltarea şi sănătatea sugarului şi a copilului mic; 

asistenţă personală profesionistă - servicii individualizate de asistentă necesare mobilităţii şi satisfacerii necesităţilor copilului sau adultului cu dizabilităţi severe, care necesită suport în procesul de integrare în societate  (în domeniile: protecţie socială, muncă, asistenţă medicală, instructiv-educativ, informaţional, accesibilitate la infrastructură, ş.a.) în baza programului individual de reabilitare şi integrare socială şi evaluării iniţiale sau complexe;  

cerinţe educaţionale speciale - necesităţile suplimentare, complementare obiectivelor generale ale educaţiei adaptate particularităţilor individuale şi celor caracteristice unei anumite deficienţe sau tulburări/dificultăţi de învăţare, precum şi o asistenţa complexă de tip medical, social etc.;

cadru didactic de sprijin – profesionist cu studii în domeniul pedagogiei sau psihopedagogiei speciale, care oferă sprijin copiilor cu dizabilităţi în vederea integrării acestora în procesul educaţional general;

adaptarea rezonabilă – modificările şi ajustările nesemnificative, realizate în scopul garantării  persoanelor cu dizabilităţi a posibilităţii de a-şi realiza drepturile şi libertăţile fundamentale în aceeaşi măsură cu alte persoane;

accesibilitate - ansamblul de măsuri şi lucrări de adaptare a mediului fizic, precum şi a mediului informaţional şi comunicaţional conform necesităţilor persoanelor cu dizabilităţi, factor esenţial de exercitare a drepturilor şi de îndeplinire a obligaţiilor persoanelor cu dizabilităţi în societate;

program individual de reabilitare şi integrare socială - document elaborat de  Consiliile pentru Determinarea Dizabilităţii, in care sunt precizate activităţile şi serviciile de care persoana cu dizabilităţi are nevoie în procesul de integrare socială;

reabilitare medicală - reprezintă un complex de măsuri dozate pentru recuperarea funcţiilor dereglate şi însănătoşirea pacientului (persoanei cu dizabilităţi), măsuri realizate de diverşi specialişti (traumatologi, reabilitologi, neuropatologi, cardiologi, etc.) în cabinete specializate cu folosirea diverselor metode de tratament (medicamentos, fizioterapie, gimnastică medicală, bazine curative, etc.).
reabilitarea profesională – reprezintă un complex de măsuri medicale, profesionale, sociale şi pedagogice orientate spre restabilirea, recuperarea sau compensarea funcţiilor dereglate ale organismului şi capacităţile de muncă ale persoanei cu dizabilităţi, care din cauza stării sănătăţii în interacţiune cu diverse obstacole, nu-şi  poate  desfăşura  activitatea  de muncă conform calificării;

       loc de munca protejat - spaţiul aferent activităţii persoanei cu dizabilităţi, adaptat nevoilor acesteia, care include cel puţin locul de munca, echipamentul şi caile de acces;

unităţi protejate autorizate (întreprinderi specializate) – întreprinderile şi organizaţiile, a căror capital statutar este deţinut în proporţie de 100 % de către societăţle şi asociaţiile obşteşti ale persoanelor cu dizabilităţi, create pentru realizarea scopurilor statutare ale acestora, în cadrul cărora sînt angajaţi în cîmpul muncii, în proporţie de 50 % şi mai mult din numărul total al lucrătorilor, persoane cu dizabilităţi. La unităţi protejate autorizate sînt atribuite şi atelierele, secţiile de ergoterapie, fără statut juridic, din cadrul instituţiilor sociale şi medicale, care sînt în drept să desfăşoare activităţi economice independente, cu respectarea prevederilor legislaţiei în vigoare. 

    Articolul 3.  Scopul şi obiectivele legii

(1) Scopul prezentei legi este de a proteja şi promova drepturile persoanelor cu dizabilităţi şi a familiilor acestora.

(2) Măsurile prevăzute de prezenta lege conduc la atingerea următoarelor obiective:

a) prevenirea dizabilităţii;

b) reabilitarea persoanelor cu dizabilităţi;

c) participarea activă a persoanelor cu dizabilităţi la viaţa comunităţii; 

d) creşterea gradului de ocupare a persoanelor cu dizabilităţi;

e) creşterea calităţii vieţii persoanelor cu dizabilităţi şi a familiilor acestora;

f) stimularea participării pe piaţa muncii a persoanelor cu dizabilităţi;

g) dezvoltarea serviciilor sociale adecvate necesităţilor persoanelor cu dizabilităţi;

h) crearea şi asigurarea condiţiilor adecvate pentru educarea, instruirea şi pregătirea profesională a persoanelor cu dizabilităţi;

i) evitarea sau eliminarea oricăror forme de discriminare a persoanelor cu dizabilităţi.

Articolul 4.  Sfera de acţiune a prezentei legi

Acţiunea prezentei legi se extinde asupra persoanelor cu dizabilităţi, cetăţeni ai Republicii Moldova, cetăţeni ai altor state, apatrizi sau refugiaţi, care au domiciliul în Republica Moldova.

Articolul 5. Principiile de aplicare a prevederilor prezentei legi

Protecţia şi promovarea drepturilor persoanelor cu dizabilităţi au la bază următoarele principii: 
       a) respectarea drepturilor şi a libertăţilor fundamentale ale omului; 

b) egalitatea în faţa legii;

c) prevenirea şi combaterea discriminării; 

d) egalitatea de şanse; 

e) egalitatea de tratament în ceea ce priveşte încadrarea în muncă şi ocuparea forţei de muncă; 

 f) solidaritatea socială; 

 g) nediscriminarea; 

 h) parteneriatul; 

 i) libertatea opţiunii şi controlul sau decizia asupra propriei vieţi, a serviciilor şi formelor de suport de care beneficiază; 

 j) respectarea demnităţii inalienabile, a autonomiei individuale, a libertăţii de a face propriile alegeri, şi a independenţei persoanelor; 

 k) acceptarea persoanelor cu dizabilităţi ca parte a diversităţii umane şi a umanităţii; 

 l) participarea şi integrarea deplină şi efectivă în societate. 

 Articolul 6. Legislaţia referitoare la incluziunea socială a persoanelor cu dizabilităţi 

(1) Legislaţia privind incluziunea socială a persoanelor cu dizabilităţi se bazează pe Constituţia Republicii Moldova şi se constituie din prezenta lege, alte acte normative cu privire la măsurile de incluziune socială a persoanelor cu dizabilităţi.

 (2) Dacă tratatul  internaţional, referitor la incluziunea socială a persoanelor cu dizabilităţi, parte a căruia este Republica Moldova, stabileşte alte norme decît cele prevăzute de prezenta lege, atunci  se aplică normele tratatului internaţional.

Articolul 7. Egalitatea şi nediscriminarea persoanelor cu dizabilităţi

(1) Persoanele cu dizabilităţi beneficiază de capacitate juridică deplină cu excepţiile prevăzute de legislaţia în vigoare.

(2) Toate persoanele sunt egale în faţa legii şi au dreptul, fără discriminare, la protecţie şi beneficii din partea acesteia.

(3) Persoanele cu dizabilităţi au dreptul inalienabil la respectarea demnităţii umane, fără deosebire de dizabilitate, altă stare a sănătăţii, rasă, naţionalitate, origine etnică, limbă, religie, sex, orientare sexuală, opinie, apartenenţă politică, avere, origine socială sau orice alt motiv.    

(4) În Republica Moldova persoanele cu dizabilităţi se bucură de toate drepturile sociale, economice şi personale şi de libertăţile consfinţite în Constituţia Republicii  Moldova, în Convenţia ONU privind drepturile persoanelor cu dizabilităţi (ratificată prin Legea nr. 166-XVIII din 09.07.2010), în prezenta lege şi alte acte normative.

(5) Persoanele cu dizabilităţi, pe lîngă obţinerea de drepturi egale cu alte persoane, au obligaţiuni şi responsabilităţi egale, prevăzute de legislaţia în vigoare a Republicii Moldova.

(6) Discriminarea persoanelor cu dizabilităţi, care prevede orice deosebire, excludere, marginalizare, limitare sau preferinţă, precum şi refuzul creării condiţiilor favorabile şi adaptării rezonabile, care conduc la imposibilitatea sau complicarea recunoaşterii, îndeplinirii sau folosirii de drepturile economice, sociale sau culturale, este interzisă şi se pedepseşte  conform legislaţiei în vigoare. 

(7) Statul prin intermediul instituţiilor responsabile din cadrul autorităţilor administraţiei publice centrale şi locale, şi a celor care apără drepturile omului (avocatul parlamentar), garantează persoanelor cu dizabilităţi protecţie juridică egală şi eficientă contra discriminării în orice temei.

(8) Pentru a promova egalitatea şi a elimina discriminarea, statul ia măsuri în vederea adaptării rezonabile.

(9)  Măsurile specifice care sunt necesare pentru a accelera sau obţine egalitatea de facto a persoanelor cu dizabilităţi nu vor fi considerate discriminare.

(10) Minorii cu dizabilităţi se bucură pe deplin de toate drepturile şi libertăţile fundamentale ale omului, în condiţii de egalitate cu ceilalţi copii.

(11) În toate acţiunile care privesc copiii cu dizabilităţi, va fi luat în considerare cu prioritate interesul superior al copilului.

(12) Statul garantează excluderea oricărei forme de discriminare pe criteriul de dizabilitate.

Articolul 8. Apărarea drepturilor persoanelor cu dizabilităţi şi răspunderea  pentru încălcarea lor

        (1) Apărarea drepturilor, intereselor şi libertăţilor fundamentale ale persoanelor cu dizabilităţi are loc în modul stabilit de legislaţia în vigoare.

        (2) Persoanele cu funcţii de răspundere şi alte persoane vinovate de încălcarea drepturilor, intereselor şi libertăţilor fundamentale ale persoanelor cu dizabilităţi poartă răspundere în conformitate cu legislaţia în vigoare.

          Articolul 9.  Sensibilizarea societăţii

(1) În scopul cultivării respectului pentru drepturile şi demnitatea persoanelor cu dizabilităţi statul întreprinde măsuri de sensibilizare a societăţii.

(2) Statul:

a) promovează percepţia pozitivă şi rolurile social active ale persoanelor cu dizabilităţi;

b) cultivă, la toate nivelurile sistemului de învăţămînt, inclusiv la copiii de vîrstă fragedă, atitudinea respectuoasă faţă de drepturile persoanelor cu dizabilităţi;

c) promovează recunoaşterea deprinderilor, meritelor şi abilităţilor  persoanelor cu dizabilităţi, şi a contribuţiei acestora  la  locul de muncă;

d) încurajează instituţiile mass-media să descrie persoanele cu dizabilităţi într-o manieră care ar promova incluziunea socială a acestora.

Capitolul II

PREVENIREA DIZABILITĂŢII ŞI INTERVENŢIA TIMPURIE

        Articolul 10.  Prevenirea dizabilităţii 

(1)  În scopul prevenirii dizabilităţii şi asigurării sănătăţii populaţiei, instituţiile medico-sanitare publice, autorităţile administraţiei publice centrale şi locale, unităţile economice, alte structuri implicate sînt obligate să ia măsuri medicale şi sociale orientate spre: 

a) diagnosticare, tratament, reabilitare şi profilaxie primară a maladiilor;

b) menţinerea şi ocrotirea sănătăţii populaţiei;

c) crearea şi menţinerea unor condiţii igienice favorabile de viaţă şi de muncă;

d) salubritatea mediului înconjurător;

e) propagarea odihnei active şi a culturii fizice de masă;

f)  alimentarea raţională şi educaţia sanitară a populaţiei.

(2)  Instituţiile medico-sanitare publice sunt obligate să îmbunătăţească calitatea asistenţei medicale prenatale şi postnatale, şi să organizeze, gratuit:
 a) consultarea genetică a viitoarelor cupluri;

 b) investigarea ultrasonografică, obligatorie, a gravidelor pentru depistarea cazurilor de malformaţii congenitale la făt;
 c) screening-ul (examinarea sau proba) la fenilcetonurie - investigaţie obligatorie a tuturor nou-născuţilor;

 d) programe de imunizare pentru copii în diferite grupe de vîrstă;

 e) asigurarea gravidelor cu preparate ce conţin fier şi acid folic;

 f) asigurarea cu medicamente compensate a gravidelor şi a copiilor de la 0 pînă la 5 ani.

 (3) Statul este obligat să asigure informarea despre oferirea serviciilor medicale necesare în scopul reducerii la minimum şi a prevenirii apariţiei dizabilităţii, inclusiv în rîndul copiilor, adulţilor şi persoanelor în etate.
Articolul 11. Intervenţia timpurie

(1) Serviciile de intervenţie timpurie constituie servicii medico-sociale oferite copilului sub supraveghere publică în domeniul dezvoltării fizice, inclusiv: a vederii şi auzului, dezvoltării cognitive, dezvoltării comunicării, dezvoltării sociale, psiho-emoţionale şi adaptive.

(2) Serviciile de intervenţie timpurie sînt oferite în cadrul centrelor specializate (de regulă pe lîngă instituţiile medico-sanitare publice) de către personal calificat, într-un volum maximal adaptat nevoilor copilului, în condiţii fireşti familiale şi comunitare. 

(3) Centrele specializate sînt create de către autorităţile administraţiei publice locale, în conformitate cu standardele minime de calitate.

(4) Finanţarea serviciilor de intervenţie timpurie în cadrul centrelor, este asigurată din contul mijloacelor fondurilor asigurării obligatorii de asistenţă medicală pentru serviciile medicale prestate, iar pentru serviciile sociale din bugetul autorităţilor administraţiei publice locale.

(5) Regulamentul de activitate şi standardele minime de calitate a serviciului de intervenţie timpurie este aprobat de Guvern.

Capitolul III

DETERMINAREA DIZABILITĂŢII

Articolul 12. Instituţia responsabilă de determinarea dizabilităţii 

(1) Dizabilitatea la copii în vîrstă de pînă la 18 ani şi la persoanele adulte cu vîrsta aptă de muncă este determinată de către Consiliul Naţional pentru Determinarea Dizabilităţii şi structurile sale teritoriale (în continuare - Consiliul), instituţie subordonată Ministerului Muncii, Protecţiei Sociale şi Familiei.

    (2) Competenţele Consiliului sînt:

a) determinarea dizabilităţii şi a procentului păstrării capacităţii de muncă;

b) stabilirea circumstanţelor (cauzei) şi termenului dizabilităţii;

c) stabilirea caracterului şi a condiţiilor de muncă;

d) stabilirea necesităţilor persoanei cu dizabilităţi;

e) stabilirea necesităţilor şi recomandărilor de educare, instruire, orientare, formare, reabilitare medicală şi profesională;

f) elaborarea şi eliberarea programului individual de reabilitare şi integrare socială;

g) asigurarea evidenţei electronice şi pe suport de hîrtie a persoanelor expertizate;

h) eliberarea certificatului privind gradul de dizabilitate.

    (3) Realizarea competenţelor Consiliului şi a structurilor sale teritoriale este asigurată de către personalul angajat, specialişti în domeniul medical, social, educaţional şi juridic. 

    (4) Structura, statele de personal şi regulamentul de organizare şi funcţionare al Consiliului se aprobă de către Guvern.

    (5) Cu activitate decizională în examinarea şi soluţionarea contestaţiilor privind încadrarea în grade de dizabilitate este abilitat Consiliul superior de pe lîngă Ministerul Muncii, Protecţiei Sociale şi Familiei.

    (6) Componenţa nominală şi regulamentul de organizare şi funcţionare al Consiliului superior se aprobă de către Ministerul Muncii, Protecţiei Sociale şi Familiei.

 Articolul 13.   Procedura de determinare a dizabilităţii

 (1) Dizabilitatea se determină de către Consiliu şi structurile sale teritoriale în baza:

 a) formularului completat şi eliberat de către comisia medicală consultativă a instituţiei medico-sanitare publice de la locul de trai al persoanei, numai după aplicarea măsurilor adecvate de diagnosticare, tratament şi reabilitare în cazul în care sînt prezenţi indicii evidenţi de dereglări funcţionale ale organismului, cauzate de boli, de consecinţele unor traume şi deficienţe;

 b) actelor de studii, instruiri, calificări, recalificări;

 c) formularului completat şi eliberat de la locul de muncă privind caracteristica persoanei şi a funcţiei deţinute (condiţiile de muncă), toate funcţiile vacante disponibile în cadrul organizaţiei şi cerinţele faţă de ele, în cazul persoanelor angajate în cîmpul muncii;

 d) formularului completat şi eliberat de instituţia de învăţămînt privind caracteristica persoanei şi a condiţiilor de studii, alte circumstanţe ce ţin de procesul instructiv-educativ, în cazul elevilor şi studenţilor;

 e) formularului completat şi eliberat de structurile teritoriale de asistenţă socială, de asigurări sociale şi de ocupare a forţei de muncă privind beneficiile sub formă de prestaţii şi servicii sociale, în cazul persoanelor neîncadrate în cîmpul muncii, şi în cazul persoanelor cu dizabilităţi care urmează a fi reexpertizate. 

   (2) Instrucţiunea privind modul de determinare a dizabilităţii se aprobă de către Guvern.

Articolul 14.  Factorii şi criteriile de bază pentru determinarea dizabilităţii

(1) În procesul determinării dizabilităţii se va ţine cont de factorii medicali, psiho-pedagogici, sociali, habituali şi profesionali. 

(2) Drept criterii de bază pentru determinarea dizabilităţii servesc: 

a) capacităţile de învăţare şi instruire; 

b) capacităţile intelectuale şi de comportament;

c)  posibilităţile de a se autodeservi şi a fi independent; 

d) capacităţile de comunicare (vedere, auz, vorbire) şi adaptare situaţională;

e) capacităţile locomotorii şi dexteritate; 

f) capacităţile păstrate de muncă şi cele vitale ale organismului;

g) capacităţile de participare la activitatea socială şi profesională - determinate de deficienţe fizice, mintale, intelectuale sau senzoriale de durată.

Articolul 15.  Determinarea dizabilităţii la copii în vîrstă de pînă la 18 ani

(1) Dizabilitatea la copii în vîrstă de pînă la 18 ani se împarte în trei grade: sever, accentuat şi mediu.

(2) Dizabilitatea severă se acordă copiilor care au, în raport cu vîrsta, capacitatea de a se autodeservi încă neformată sau pierdută, respectiv au un grad de dependenţă ridicat fizic şi psihic. Autonomia persoanei este foarte scăzută din cauza limitării severe în activitate. Copilul necesită îngrijire specială şi supraveghere permanentă din partea altei persoane. 

(3) Dizabilitatea accentuată se acordă copiilor la care incapacitatea de a desfăşura activităţi potrivit rolului social corespunzător dezvoltării şi vîrstei se datorează unor limitări funcţionale importante motorii, senzoriale, neuro-psihice sau metabolice rezultate din afecţiuni severe, în stadii înaintate, cu complicaţii ale unor aparate şi sisteme.

(4) Dizabilitatea medie se acordă copiilor care au capacitatea de prestaţie fizică (motorie, metabolică) sau intelectuală redusă, corespunzînd unei deficienţe funcţionale scăzute, ceea ce duce la limitări în activitate, în raport cu aşteptările corespunzătoare vîrstei.

(5) Metodologia de determinare a dizabilităţii la copii în vîrstă de pînă la 18 ani este aprobată prin Ordin comun al Ministerului Muncii, Protecţiei Sociale şi Familiei, Ministerului Sănătăţii şi Ministerul Educaţiei.

(6) Pînă la expirarea termenului de reexpertizare, gradele de severitate I, II şi III se echivalează respectiv cu dizabilitatea severă, accentuată şi medie. 

Articolul 16.  Determinarea dizabilităţii la persoanele adulte cu vîrstă aptă de muncă 

(1) Dizabilitatea la persoanele adulte cu vîrsta aptă de muncă se determină în dependenţă de procentul păstrării capacităţii de muncă şi se împarte în trei grade: sever, accentuat şi mediu. 

a) Păstrarea procentului capacităţii de muncă 0 - 20 %, corespunde dizabilităţii severe. 

b) Păstrarea procentului capacităţii de muncă 25 - 40 %, corespunde dizabilităţii accentuate. 

c) Păstrarea procentului capacităţii de muncă 45 - 60 %, corespunde dizabilităţii medii. 

(2) Persoanele a căror procent al capacităţii de muncă constituie 61 - 100 % sunt  considerate apte de muncă, respectiv nu li se stabileşte grad de dizabilitate. 

(3) La determinarea dizabilităţi, în cazul persoanelor încadrate în cîmpul muncii, Consiliul şi structurile sale teritoriale iau în consideraţie studiile, funcţia deţinută şi condiţiile de muncă şi elaborează recomandări pentru exercitarea în continuare a activităţii profesionale. 

(4) Persoanelor, care din cauza stării sănătăţii nu-şi pot exercita în continuare activitatea de muncă conform calificării profesionale şi pentru acei care nu deţin calificare profesională sau nu sunt încadraţi în cîmpul muncii, Consiliul şi structurile sale teritoriale, în procesul determinării dizabilităţii, elaborează recomandări pentru exercitarea altor activităţi apropiate calificării pe care o deţin sau care nu necesită calificare profesională, sau eliberează recomandări în adresa organelor teritoriale pentru ocuparea forţei de muncă şi instituţiilor de reabilitare, solicitînd oferirea serviciilor de orientare, formare profesională şi de reabilitare medicală, profesională, a altor servicii prestate de către acestea.

(5) Determinarea dizabilităţii la persoanele, care au fost îndreptate la organele teritoriale pentru ocuparea forţei de muncă şi instituţiile de reabilitare, se efectuează numai după oferirea serviciilor de orientare, formare profesională şi de reabilitare medicală, profesională şi a altor servicii prevăzute de lege. 

(6) Persoanele cu dizabilităţi beneficiari de pensii sau alocaţii sociale conform legislaţiei în vigoare, care sunt la evidenţă în căutarea unui loc de muncă, la cerere, pot alege plata pensiei sau alocaţiei sociale, sau prestaţiile oferite de către organele teritoriale pentru ocuparea forţei de muncă, în conformitate cu prevederile legislaţiei în vigoare. 

 (7) Persoanelor, care din cauza unor dereglări funcţionale grave ale organismului nu sînt capabile: de a exercita munca conform calificării pe care o deţin; de a exercita o altă activitate care nu necesită calificare profesională; de a însuşi o nouă calificare prin orientare şi formare profesională, reabilitare medicală şi profesională - dizabilitatea li se determină în baza criteriilor medico-sociale şi psihologice. 

(8) Dizabilitatea la persoanele adulte poate apărea ca urmare a:

a) afecţiunii generale; 

b)  afecţiunii congenitale sau din copilărie;

c) bolii profesionale; 

d) accidentului de muncă; 

e) participării la lichidarea avariei de la C.A.E de la Cernobîl; 

f) serviciului militar sau special.

 (9) Metodologia de determinare a dizabilităţii la persoanele adulte este aprobată prin Ordin comun al Ministerului Muncii, Protecţiei Sociale şi  Familiei şi Ministerului Sănătăţii. 

(10) Pînă la expirarea termenului de reexpertizare sau în cazul gradelor de invaliditate stabilite fără termen, invaliditatea de gradele I, II şi III se echivalează respectiv cu dizabilitatea severă, accentuată şi medie. 

(11) Persoanele care deţin grad de invaliditate stabilit fără termen au dreptul să se adreseze la Consiliu pentru reexaminare şi determinare a dizabilităţii conform noilor metodologii. 

Capitolul IV

ACCESIBILITATEA

Articolul 17. Politica de stat în domeniul accesibilităţii

(1) În scopul asigurării unei vieţi independente, autorităţile administraţiei publice centrale şi locale, organizaţiile nonguvernamentale, agenţii economici indiferent de forma lor de organizare juridică, reieşind din competenţele sale funcţionale  evaluează situaţia în domeniu şi întreprind măsuri concrete pentru a facilita accesul persoanelor cu dizabilităţi, în egală măsură cu alte persoane, la mediul fizic, transport, informaţie şi mijloace de comunicare, inclusiv la tehnologiile şi sistemele informatice şi de comunicaţii şi la alte facilităţi şi servicii deschise sau furnizate publicului, atît în localităţile urbane, cît şi în localităţile rurale, în conformitate cu normativele în vigoare.

(2) Identificarea şi eliminarea obstacolelor, barierelor faţă de accesul deplin, trebuie aplicate în special la: clădiri, drumuri, mijloace de transport şi alte utilităţi interioare şi exterioare, inclusiv şcoli, case, instituţii publice şi locuri de muncă; servicii de informare şi comunicare, inclusiv servicii electronice şi de urgenţă, şi la alte utilităţi şi servicii  publice.

Articolul 18. Luarea în considerare a necesităţilor persoanelor cu dizabilităţi la proiectarea şi construirea obiectelor infrastructurii sociale

       (1) Nu se admite proiectarea şi construirea centrelor populate, formarea cartierelor de   locuit, elaborarea soluţiilor de proiect, construcţia şi reconstrucţia clădirilor, instalaţiilor, complexelor şi comunicaţiilor, precum şi producerea sau procurarea mijloacelor de  transport public, a mijloacelor  de telecomunicaţii şi de informare, fără amenajarea acestor obiective şi mijloace în aşa mod încît persoanele cu dizabilităţi să aibă acces şi să se poată  folosi de ele.

(2) Autorităţile responsabile au obligaţia sa elibereze autorizaţii de funcţionare a obiectelor de utilitate publica, specificate la alineatul (1), numai în condiţiile respectării prevederilor normativelor în domeniu, astfel încît sa fie permis accesul neîngrădit al persoanelor cu dizabilităţi.

Articolul 19. Amenajarea obiectelor infrastructurii sociale pentru a putea fi folosite de către persoanele cu dizabilităţi

        (1) Obiectele de menire socială trebuie să fie amenajate într-un mod accesibil pentru persoanele cu dizabilităţi: dotate cu căi de acces şi instalate cu respectarea prevederilor actelor şi documentelor normative în vigoare vizînd domeniul respectiv.

      (2) În cazul în care obiectele menţionate, din motive tehnice, nu pot fi amenajate pentru comoditatea persoanelor cu dizabilităţi, autorităţile administraţiei publice locale în măsura posibilităţilor reale, asociaţiile obşteşti şi agenţii economici, cu orice formă de proprietate, trebuie să întreprindă măsuri respective pentru adaptarea rezonabilă şi satisfacerea necesităţilor persoanelor în cauză.  

(3) Normativele de adaptare a obiectivelor infrastructurii sociale la necesităţile persoanelor cu dizabilităţi se aprobă de către Guvern.

(4) Realizarea prevederilor prezentului articol este pusă în sarcina  Ministerului Construcţiilor şi Dezvoltării Regionale, Inspecţiei de Stat în Construcţii, autorităţile administraţiei publice locale, asociaţiile obşteşti şi agenţii economici, cu orice formă de proprietate.

Articolul 20. Asigurarea accesului persoanelor cu dizabilităţi la mijloacele de transport şi călătorie 

(1) Pentru a facilita accesul neîngrădit al persoanelor cu dizabilităţi la transport şi călătorie Ministerul Transporturilor şi Infrastructurii Drumurilor, alte autorităţi ale administraţiei publice centrale şi locale, asociaţiile obşteşti şi agenţii economici, cu orice formă de proprietate, întreprind măsuri pentru:

 a) adaptarea mijloacelor de transport în comun aflate în circulaţie;

 b) organizarea unui centru tehnic specializat pentru reutilarea autovehiculelor conform necesităţilor persoanelor cu dizabilităţi locomotorii (ghidare manuală); 

 c) adaptarea staţiilor mijloacelor de transport în comun, inclusiv marcarea prin pavaj tactil a spaţiilor de acces spre uşa de intrare în mijlocul de transport;

 d) montarea panourilor de afişaj corespunzătoare nevoilor persoanelor cu dizabilităţi vizuale şi auditive în mijloacele de transport public;

 e) imprimarea cu caractere mari şi în culori contrastante a rutelor şi a indicativelor mijloacelor de transport în comun;

 f) adaptarea trecerilor de pietoni şi a intersecţiilor de pe străzile şi drumurile publice în corespundere cu nevoile persoanelor cu dizabilităţi vizuale şi auditive;

 g) montarea sistemelor de semnalizare sonoră şi vizuală la intersecţiile cu trafic intens.

 (2) Toţi operatorii de taxi au obligaţia să asigure cel puţin o maşina adaptată transportării persoanelor cu dizabilităţi care utilizează fotoliul rulant. Constituie discriminare refuzul conducătorului de taxi de a asigura transportarea persoanei cu dizabilităţi şi a dispozitivului de mers. Dispozitivul este transportat gratuit fară aplicarea taxelor suplimentare.

      (3) Administratorii infrastructurii feroviare au obligaţia să adapteze cel puţin un vagon şi staţiile principale de tren, pentru a permite accesul persoanelor cu dizabilităţi care utilizează fotoliul rulant şi să marcheze prin pavaj tactil contrastant căile spre peroanele de îmbarcare, ghişee sau alte utilităţi. 

      (4) Administratorii infrastructurii avia au obligaţia să asigure însoţirea persoanelor cu dizabilităţi încît acestea să aibă acces şi să se poată folosi de transportul aerian, iar administratorii infrastructurii aeroportale au obligaţia să adapteze spaţiile principale de utilitate publică, pentru a permite accesul persoanelor cu dizabilităţi care utilizează fotoliul rulant şi să marcheze prin pavaj tactil contrastant căile spre ghişeele de îmbarcare sau alte utilităţi.

      (5) Cîinele ghid care însoţeşte persoana cu dizabilităţi are acces liber şi gratuit în toate locurile publice şi în mijloacele de transport.

     (6) Autorităţile administraţiei publice locale şi agenţii economici, cu orice formă de proprietate, trebuie să adapteze, rezerveze şi semnalizeze prin semn internaţional cel puţin 4% din numărul total al locurilor de parcare, dar nu mai puţin de doua locuri, pentru parcarea gratuită a mijloacelor de transport pentru persoane cu dizabilităţi locomotorii în spaţiile de parcare de pe lîngă clădirile de utilitate publică, precum şi în cele organizate.

      (7) Persoanele cu dizabilităţi locomotorii sau reprezentanţii legali ai acestora, la cerere, pot beneficia de un permis pentru locurile gratuite de parcare. Autovehiculul care transportă o persoană cu dizabilităţi locomotorii posesoare de permis beneficiază de parcare gratuită.

       (8) Eliberarea permiselor se face de către autorităţile administraţiei publice locale.

(9) Normativele de adaptare a mijloacele de transport şi de călătorie la necesităţile persoanelor cu dizabilităţi se aprobă de către Guvern. 

Articolul 21. Amenajarea încăperilor de locuit pentru a putea fi folosite de către persoanele cu dizabilităţi

      (1) Încăperile de locuit, ocupate de către persoanele cu dizabilităţi sau de către familiile care  au în componenţa lor o persoană cu dizabilităţi, sunt utilate cu mijloace şi  dispozitive  speciale,  în conformitate cu programul  individual  de reabilitare şi integrare socială a persoanei cu dizabilităţi.

      (2) Utilarea încăperilor de locuit se efectuează de către autorităţile administraţiei publice locale, de către întreprinderile, instituţiile  sau  organizaţiile în administrarea cărora se află  fondul locativ.  Utilarea  caselor  de  locuit individuale  are  loc,  în  modul stabilit, de către autorităţile administraţiei publice  locale, cu participarea reprezentanţilor asociaţiilor obşteşti ale persoanelor cu dizabilităţi.  

       (3) Proprietarii de spatii hoteliere au obligaţia să adapteze cel puţin o cameră pentru găzduirea persoanei cu dizabilităţi care utilizează fotoliul rulant, precum şi montarea panourilor de afişaj corespunzătoare nevoilor persoanelor cu dizabilităţi vizuale şi auditive.

       (4) Normativele de adaptare a locuinţelor la necesităţile persoanelor cu dizabilităţi se  aprobă de către Guvern.

   Articolul 22. Satisfacerea necesităţilor de trai ale persoanelor cu dizabilităţi

(1) Asigurarea cu spaţiu locativ şi îmbunătăţirea condiţiilor de trai a persoanelor cu dizabilităţi se efectuează în conformitate cu legislaţia în vigoare, iar evidenţa lor este asigurată de către autorităţile publice locale de la locul de trai al persoanei.

(2) La întocmirea listelor de evidenţă de către autorităţile publice locale, persoanele cu dizabilităţi sunt incluse într-o listă separată.

(3) La repartizarea încăperilor de locuit, autorităţile publice locale, întreprinderile, instituţiile şi organizaţiile ţin cont de necesităţile persoanelor cu dizabilităţi, repartizîndu-le locuinţe în apropierea locului de muncă, a locului de trai al rudelor lor şi/sau a sediului instituţiilor de reabilitare.

(4) Persoanelor cu dizabilităţi, care conform  indicaţiilor medicale şi ţinîndu-se cont de doleanţele  acestora, li se oferă încăperi de locuit la etajele de  jos, iar cei care au apartamente la etajele de sus au posibilitate să le schimbe cu spaţiu locativ la etajele de mai jos. 

(5) Încăperile de locuit repartizate persoanelor cu dizabilităţi trebuie să corespundă cerinţelor tehnico-sanitare, determinate în funcţie de starea sănătăţii lor.

(6) În schimbul spaţiului locativ care este constituit din apartament, persoanele cu dizabilităţi pot solicita autorităţilor publice locale de la locul de trai acordarea unui lot de teren pentru construcţii, cu compensarea, după caz, a diferenţelor de preţ.

             (7)  Realizarea prevederilor prezentului articol este pusă în sarcina  autorităţilor publice locale, care elaborează şi aprobă proceduri proprii. 

Articolul 23. Asigurarea accesului persoanelor cu dizabilităţi la obiectele culturale, turistice şi la complexele (sălile) sportive

  (1) Ministerul Culturii, Ministerul Tineretului şi Sportului, Agenţia Turismului, alte autorităţi competente ale administraţiei publice centrale şi locale au obligaţia să faciliteze accesul persoanelor cu dizabilităţi la valorile culturii, la obiectivele de patrimoniu, turistice, sportive şi de petrecere a timpului liber.

         (2) În vederea asigurării accesului persoanelor cu dizabilităţi la cultura, sport şi turism, autorităţile administraţiei publice centrale şi locale, asociaţiile obşteşti şi agenţii economici, cu orice formă de proprietate au obligaţia să ia următoarele masuri specifice:

          a) sa sprijine participarea persoanelor cu dizabilităţi şi a familiilor acestora la manifestări culturale, sportive şi turistice;

b) sa organizeze, în colaborare sau parteneriat cu persoane juridice, publice ori private, manifestări şi activităţi culturale, sportive, de petrecere a timpului liber;

c) sa asigure condiţii pentru practicarea sportului de către persoanele cu dizabilităţi;

d) sa sprijine activitatea organizaţiilor sportive ale persoanelor cu dizabilităţi.

(3) Autorităţile administraţiei publice locale, creează persoanelor cu dizabilităţi condiţiile  necesare, le asigură accesul gratuit sau cu o reducere de 50 la sută  la obiectele culturale, turistice şi la complexele (sălile) sportive.

(4) Asociaţiile obşteşti, instituţiile, organizaţiile şi agenţii economici, cu orice formă de proprietate, care prestează sericii culturale, turistice şi sportive au obligaţia să asigure acces gratuit, pentru persoane cu dizabilităţi, la serviciile pe care le prestează în proporţie de cel puţin 2% din numărul total al locurilor.

          Articolul 24. Participarea întreprinderilor, instituţiilor, organizaţiilor şi agenţilor economici la realizarea politicii de stat în vederea incluziunii sociale a persoanelor cu dizabilităţi

     
Întreprinderile,  instituţiile, organizaţiile, cu orice formă de proprietate, sînt în drept să aloce  mijloace  în  vederea finanţării  construcţiilor,  procurării  de utilaj necesar pentru obiectele socio-culturale şi complexele (sălile) sportive, întreţinerii lor, producerii  de  mărfuri şi  prestării de servicii, procurării mijloacelor de transport pentru satisfacerea necesităţilor persoanelor cu dizabilităţi. 

Articolul 25. Accesul la informare

     
(1) Statul recunoaşte  limbajul gesturilor  în  calitate  de  mijloc  de comunicare între persoane.

(2) Statutul juridic şi sfera aplicării limbajului gesturilor sînt stabilite de legislaţie.

   
(3) Instituţiile publice naţionale şi locale ale audiovizualului asigură subtitrarea şi/sau traducerea în limbaj mimico-gestual a principalelor programe informative.

    
(4) Statul, prin intermediul Ministerului Tehnologiilor Informaţionale şi Comunicaţiilor, alte autorităţi competente ale administraţiei publice centrale şi locale, agenţilor economici, asigură accesul persoanelor cu dizabilităţi la serviciile mass-media, la  informaţie, finanţează lansarea programelor televizate pentru persoanele cu deficienţe de auz.

    
(5) Statul, prin intermediul Ministerului Educaţiei, Ministerului Culturii, alte autorităţi competente ale administraţiei publice centrale şi locale, agenţilor economici asigură, în conformitate cu legislaţia în vigoare, editarea, prin sistemul Braille şi în varianta fonetică, a literaturii artistice, manualelor şcolare, altor materiale didactice şi mijloace de instruire.  

          (6) Statul, prin intermediul Ministerului Tehnologiilor Informaţionale şi Comunicaţiilor, alte autorităţi competente ale administraţiei publice centrale şi locale, agenţilor economici, promovează accesul persoanelor cu dizabilităţi la noile tehnologii şi sisteme informaţionale şi de comunicare, inclusiv la telefonie şi internet.

(7) În achiziţia de echipamente şi softuri, instituţiile publice vor avea în vedere respectarea criteriului de accesibilitate.

          (8) Agenţii economici, care prestează servicii în domeniul comunicării, pot stabili persoanelor cu dizabilităţi reduceri la achitarea acestor servicii.

           (9) Autorităţile administraţiei publice locale angajează sau contractează o unitate de translator mimico-gestual care va asigura comunicarea între autorităţi şi persoanele cu deficienţe de auz.  

  (10) Normativele de adaptare a sistemelor informaţionale la necesităţile persoanelor cu dizabilităţi, precum şi de utilizare a limbajului mimico-gestional în sistemul informaţional se aprobă de către Guvern.

Articolul 26. Asistenţă juridică şi dreptul la proprietate

(1)  Persoanele cu dizabilităţi se bucură de asistenţă juridică în condiţii de egalitate cu ceilalţi cetăţeni, în toate domeniile vieţii.

(2)  Autorităţile administraţiei publice centrale şi locale vor lua toate măsurile adecvate şi eficiente pentru a asigura dreptul egal al persoanelor cu dizabilităţi de a deţine sau moşteni proprietăţi, de a-şi gestiona propriile venituri şi de a avea acces egal la împrumuturi bancare, ipoteci şi alte forme de credit financiar şi se vor asigura că persoanele cu dizabilităţi nu sunt deposedate în mod arbitrar de bunurile lor.

(3)  În cazul in care persoana cu dizabilităţi, indiferent de vîrstă, este in imposibilitate totală sau parţială de a-şi administra bunurile personale, aceasta beneficiază de protecţie juridică sub forma curatelei sau tutelei şi de asistenţa juridică în conformitate cu legislaţia în vigoare.

Articolul 27. Răspunderea pentru neîndeplinirea obligaţiilor ce ţin de asigurarea accesibilităţii 

    
Autorităţile, întreprinderile, instituţiile, organizaţiile şi agenţii economici, cu orice formă de proprietate, care nu îndeplinesc prevederile prezentei legi în ceea ce priveşte amenajarea adecvată a mijloacelor de transport, de telecomunicaţie şi de informare existente şi a altor obiecte ale infrastructurii sociale, pentru a asigura accesul şi folosirea lor de către persoanele cu dizabilităţi poartă răspundere în conformitate cu legislaţia în vigoare.

Capitolul V

EDUCAREA, INSTRUIREA ŞI PREGĂTIREA PROFESIONALĂ 

A PERSOANELOR CU DIZABILITĂŢI

Articolul 28. Asigurarea condiţiilor necesare pentru educarea, instruirea şi pregătirea profesională a persoanelor cu dizabilităţi

   
(1) Statul garantează persoanelor cu dizabilităţi, inclusiv celor cu cerinţe educative speciale, condiţii necesare pentru educarea, instruirea, pregătirea profesională, formarea vocaţională şi formarea continuă, fără discriminare şi în condiţii de egalitate cu ceilalţi cetăţeni.

    
(2) Statul, prin intermediul Ministerului Educaţiei, alte autorităţi competente ale administraţiei publice centrale şi locale, este obligat să asigure educaţia preşcolară, şcolară şi extraşcolară a persoanelor cu cerinţe educative speciale, pentru a obţine studii medii generale, medii de specialitate şi superioare, în conformitate cu programul individual de reabilitare şi integrare socială.

(3) Statul, prin intermediul Ministerului Educaţiei, alte autorităţi competente ale administraţiei publice centrale şi locale,  va întreprinde măsuri adecvate pentru angajarea de profesori, inclusiv profesori cu dizabilităţi, calificaţi în limbajul mimico-gestual şi/sau Braille, şi  pentru formarea profesioniştilor şi personalului care lucrează la toate nivelurile educaţionale. 

(4) Persoanele cu dizabilităţi au acces la învăţămîntul primar incluziv, de calitate şi gratuit.

(5) Autorităţile publice locale, instituţiile de învăţămînt asigură:

a) adaptarea rezonabilă a condiţiilor de învăţare la nevoile individuale ale persoanelor cu dizabilităţi;

b) facilitarea învăţării caracterelor Braille, a sistemelor alternative de scriere, a mijloacelor alternative şi formelor de comunicare şi orientare, a aptitudinilor de mobilitate precum şi facilitarea sprijinului şi îndrumării între persoanele cu aceleaşi probleme;

c) facilitarea învăţării limbajului mimico-gestual şi promovarea identităţii lingvistice a persoanelor cu deficienţe de auz;

d) educaţia persoanelor şi mai ales a copiilor, cu deficienţe vizuale, auditive sau  cu surdo-cecitate, prin cele mai adecvate şi individualizate programe şi limbaje, căi şi modalităţi, precum şi în medii care să le favorizeze o maximă dezvoltare şcolară şi socială;

e) crearea în instituţiile de învăţămînt a cîte o clasă dotată cu echipamentul necesar pentru susţinerea şi favorizarea incluziunii educaţionale a persoanelor cu dizabilităţi.

    
(4) Ministerului Educaţiei, instituţiile de învăţămînt, în comun cu reprezentanţii organizaţiilor obşteşti ale persoanelor cu dizabilităţi, stabilesc anual înlesniri, pentru instruirea persoanelor cu dizabilităţi cu cerinţe educative speciale, din contul bugetului de stat şi mijloacelor extrabugetare.

Articolul 29. Asigurarea educaţiei preşcolare a copiilor cu cerinţe educative speciale

    
(1) În scopul oferirii unor posibilităţi reale de educaţie a copiilor cu cerinţe educative speciale de vîrstă preşcolară şi acordării ajutorului de reabilitare necesar, în instituţiile preşcolare de tip general, de către Ministerului Educaţiei şi autorităţile publice locale, se creează condiţii favorabile pentru aflarea în ele a copiilor nominalizaţi.  

     
(2) Copiilor cu cerinţe educative speciale, a căror stare a sănătăţii exclude posibilitatea aflării lor în instituţiile preşcolare de tip general, de către autorităţile publice locale, li se va asigura accesul la diferite tipuri servicii sociale comunitare şi specializate, sau vor fi referite către serviciile cu specializare înaltă. 

Articolul 30. Studiile medii generale, de specialitate şi superioare

(1) Persoanele cu cerinţe educative speciale îşi fac studiile medii, medii de specialitate şi superioare în instituţiile de învăţămînt de tip general, iar în caz de necesitate - în instituţii de învăţămînt speciale, în modul stabilit de Guvern. 

         (2) În scopul asigurării accesului copiilor cu cerinţe educative speciale la serviciile educaţionale, acestea sunt asiguraţi, în caz de necesitate, cu un cadru didactic de sprijin.

         (3) Pentru copiii cu cerinţe educative speciale, aflaţi la tratament sau recuperare pe un termen mai îndelungat în instituţiile medico-sanitare publice sau balneo-sanatoriale, sunt create condiţii pentru continuarea studiilor în aceste instituţii.

         (4) Persoanele cu dizabilităţi, în caz că susţin examenele de admitere şi se află pe aceeaşi poziţie cu ceilalţi pretendenţi (note, numărul de puncte, etc.), sînt admişi în mod prioritar în instituţiile de învăţămînt.                             

         (5) Din numărul total de locuri prevăzute în planul de înmatriculare cu finanţare bugetară (la fiecare specialitate/domeniu de formare profesională şi formă de învăţămînt), 15 la sută sunt atribuite abiturienţilor cu dizabilităţi.

         (6) Persoanele cu dizabilităţi, inclusiv copiii beneficiază de bursă socială în condiţiile legislaţiei în vigoare.

         (7) Statul garantează  plasarea în cîmpul muncii a tinerilor specialişti cu dizabilităţi care au absolvit instituţii de învăţămînt de specialitate şi superior cu finanţare bugetară.

Articolul 31. Educarea şi instruirea copiilor cu cerinţe educative speciale la domiciliu

   
În cazul în care nu este posibil de a educa şi instrui copiii cu cerinţe educative speciale în instituţiile de învăţămînt, cu acordul părinţilor, educaţia şi instruirea au loc la domiciliu. În acest caz, unuia dintre părinţi sau persoanei care îl înlocuieşte i se acordă asistenţă materială şi înlesniri, în modul şi în condiţiile stabilite de legislaţia în vigoare. 

Articolul 32. Educarea extraşcolară a copiilor cu cerinţe educative speciale

    
În scopul dezvoltării multilaterale a copiilor cu cerinţe educative speciale, educării spiritului social activ, a interesului faţă de muncă, familiarizării lor cu realizările ştiinţei, tehnicii, artei şi sportului, organele administraţiei publice locale şi asociaţiile obşteşti  organizează activităţi extraşcolare.

   Articolul 33.  Educarea şi instruirea copiilor cu cerinţe educative speciale în instituţii speciale

    
Copii cu cerinţe educative speciale a căror educare şi instruire nu este posibilă în instituţiile generale, sunt şcolarizaţi în cadrul instituţiilor speciale de învăţămînt. 

Articolul 34. Pregătirea profesională, ridicarea nivelului profesional şi instruirea persoanelor cu dizabilităţi

(1) Pregătirea profesională şi ridicarea nivelului profesional al persoanelor cu dizabilităţi au loc în instituţii de învăţămînt, la unităţile protejate autorizate şi la locurile de muncă protejate, în conformitate cu programul individual de reabilitare şi integrare socială.

(2) Instruirea, pregătirea profesională şi ridicarea nivelului profesional al persoanelor cu dizabilităţi se efectuează în diferite forme, inclusiv cu învăţămînt la zi, seral, cu frecvenţă redusă, studiu individual, prin studierea în grupe, clase speciale şi conform planurilor de învăţămînt individual, inclusiv instruirea la domiciliu.

 (3) Statul, prin intermediul Ministerului Educaţiei, alte autorităţi competente ale administraţiei publice centrale şi locale,  garantează asigurarea cu material didactic şi instructiv, cu material pentru orbi (sistemul Braile), cu litere pronunţate pentru slabvăzători, literatură fonetică, inclusiv sisteme auditive pentru instruire în grup, translarea în limbajul mimico-gestual, în perioada pregătirii profesionale, educaţiei, instruirii, perfecţionării sau reciclării, conform legislaţiei în vigoare.

 (4) Ministerul Educaţiei elaborează şi aprobă programe individuale de educare şi instruire.

 (5) Ministerul Educaţiei, de comun cu instituţiile de instruire şi calificare a conducătorilor de autovehicule vor organiza instruirea teoretică şi practică a candidaţilor la conducător de autovehicul din rîndul persoanelor cu dizabilităţi, inclusiv a celor cu dizabilităţi locomotorii (ghidare manuală). 

Capitolul  VI

MUNCA PERSOANELOR CU DIZABILITĂŢI

Articolul 35.  Dreptul la muncă al persoanelor cu dizabilităţi

(1) Dreptul la muncă al persoanelor cu dizabilităţi este garantat. 

(2) Persoanele cu dizabilităţi se bucură de toate drepturile stabilite în Codul Muncii şi în alte acte normative din domeniu. Nimeni nu poate limita dreptul la muncă al persoanelor cu dizabilităţi decît în baza prevederilor legislaţiei în vigoare.

(3) Se interzice discriminarea pe criterii de dizabilitate referitoare la toate aspectele şi formele de încadrare în muncă, inclusiv la condiţiile de recrutare, plasare, angajare şi desfăşurare a activităţii de muncă, la progresul în carieră şi la condiţii de sănătate şi securitate la locul de muncă.

(4) În vederea realizării dreptului la muncă, persoanelor cu dizabilităţi li se oferă posibilitatea de a activa în cadrul oricărei întreprinderi, instituţii, organizaţii, inclusiv în cadrul unităţilor protejate autorizate, secţiilor şi sectoarelor specializate, dacă sînt întrunite condiţiile stabilite de lege. 

          (5) Nu se admite concedierea, persoanei care frecventează cursuri de reabilitare medicală, profesională şi socială în instituţii respective, indiferent de termenul aflării în aceste instituţii.

Articolul 36. Plasarea persoanelor cu dizabilităţi în cîmpul muncii

(1) Plasarea în cîmpul muncii a persoanelor cu dizabilităţi se realizează fară discriminare, respectînd prevederile legislaţiei în vigoare. 

(2) Încadrarea în cîmpul muncii a persoanelor cu dizabilităţi se realizează conform pregătirii lor profesionale şi capacităţii de munca, atestate prin certificatul de încadrare în grad de dizabilitate şi programul individual de reabilitare şi integrare socială, emis de Consiliul Naţional pentru Determinarea Dizabilităţii şi structurile sale teritoriale. 

(3) Angajarea persoanei cu dizabilităţi în cîmpul muncii se realizează în următoarele forme:

    a) în condiţii de muncă obişnuite;

    b) la domiciliu;

    c) în forme protejate (loc de muncă protejat, unitate protejată autorizată).

(4) Ministerul Muncii, Protecţiei Sociale şi Familiei de comun cu Ministerul Sănătăţii şi Ministerul Educaţiei, cu participarea reprezentanţilor organizaţiilor obşteşti ale persoanelor cu dizabilităţi, avînd în vedere necesităţile acestora, aprobă  listele de funcţii şi profesii care urmează a fi ocupate preferenţial de către persoanele cu dizabilităţi.

(5) Întreprinderile, instituţiile şi organizaţiile, indiferent de forma lor de organizare juridică, care conform statelor de personal au angajaţi în cîmpul muncii 50 de salariaţi şi mai mult, rezervă şi angajază în cîmpul muncii persoane cu dizabilităţi, în proporţie de cel puţin 5 la sută din numărul total al salariaţilor, inclusiv cu adaptarea, după caz, a locurilor de muncă  după necesitatea acestora.

 (6) Angajatorii informează, obligatoriu, agenţia teritorială pentru ocuparea forţei de muncă despre:

  a) locurile de muncă rezervate pentru angajarea în cîmpul muncii a persoanelor cu dizabilităţi, în termen de 5 zile de la data în care au fost create;

  b) angajările persoanelor cu dizabilităţi, la locurile de muncă rezervate despre care a fost informată în condiţiile lit.a), în termen de 3 zile.
(7) Agenţia Naţională pentru Ocuparea Forţei de Munca de comun autorităţile publice locale şi centrale responsabile, cu participarea reprezentanţilor organizaţiilor obşteşti ale persoanelor cu dizabilităţi şi ai sindicatelor, va elabora anual programe de plasare în cîmpul muncii a persoanelor cu dizabilităţi.

          (8) Autorităţile administraţiei publice locale oferă angajatorilor ce creează locuri de  muncă pentru persoanele cu dizabilităţi, precum şi persoanelor cu dizabilităţi care practică munca la domiciliu, încăperi corespunzătoare.

(9) Angajatorii care nu au rezervat locuri de muncă pentru persoanele cu dizabilităţi sau se eschivează de la angajarea acestor persoane pe parcursul unui an financiar, efectuează defalcări, pe  un cont special al Ministerului Muncii, Protecţiei Sociale şi Familiei, în mărimea unui salariu mediu anual pe întreprinderea, instituţia, organizaţia respectivă, pentru fiecare loc de muncă necreat. 

(10) Defalcările respective sunt utilizate în scopul creării locurilor de muncă protejate pentru persoanele cu dizabilităţi, subvenţionării unităţilor protejate autorizate,  pentru procurarea utilajului şi susţinerea angajatorilor care în anul precedent au creat noi locuri de muncă, precum şi pentru alte acţiuni care au drept scop crearea locurilor de muncă pentru persoanele cu dizabilităţi. 

(11) Distribuirea mijloacelor financiare acumulate în acest scop se efectuează de către o comisie creată în cadrul Ministerului Muncii, Protecţiei Sociale şi Familiei, cu participarea reprezentanţilor autorităţilor publice centrale şi organizaţiilor obşteşti.

(12) Regulamentul de activitate a comisiei şi modalitatea de distribuire a mijloacelor financiare se aprobă de către Guvern.

          (13) Controlul asupra respectării prevederilor alineatelor (5), (6), (8) şi (9) din prezentul articol este pus în sarcina Inspecţiei Muncii. 

Articolul 37.  Munca la domiciliu

(1) Persoanele cu dizabilităţi pot practica munca la domiciliu.

        (2)Persoanele cu dizabilităţi angajate la domiciliu beneficiază din partea angajatorului de transportarea la şi de la domiciliu al materiilor prime şi materialelor necesare în activitate, precum şi al produselor finite.

(3) Autorităţile administraţiei publice locale facilitează persoanele cu dizabilităţi în practicarea muncii la domiciliu, precum şi în deschiderea întreprinderilor individuale.

Articolul 38. Unităţile protejate autorizate (întreprinderi specializate)

(1) Societăţile şi asociaţiile obşteşti ale persoanelor cu dizabilităţi crează unităţi protejate autorizate în cadrul cărora sînt angajaţi în cîmpul muncii persoane cu dizabilităţi.

       (2) Statul, prin intermediul Ministerului Finanţelor şi Ministerului Muncii, Protecţiei Sociale şi Familiei, va subvenţiona parţial procurarea utilajului şi materiei prime, de asemenea, va compensa parţial contribuţiile de asigurări sociale de stat obligatorii care se plătesc de către unităţile protejate autorizate ale organizaţiilor obşteşti. Mijloacele financiare vor fi aprobate anual în Legea bugetului de stat. 

       (3) Unităţile protejate autorizate sînt scutite de:

a) impozitul pe venit din activitatea întreprinderilor;

b) taxa pe valoarea adăugată la mărfurile produse şi la serviciile prestate;

c) taxa pe valoarea adăugată la materia primă, materialele şi piesele accesorii, importate pentru desfăşurarea activităţii;

d) impozite asupra comerţului interior;

e) impozite asupra comerţului exterior (taxa vamală achitată de persoanele juridice şi taxa pentru efectuarea procedurilor vamale);

f) taxa de folosire a drumurilor percepută de la posesorii de vehicule înmatriculate în Republica Moldova;

g) impozitul funciar;

h) impozitul pe imobil;

i) impozitul pe apă şi resursele naturale.

(4) Producţia unităţilor protejate autorizate, producţie ce corespunde cerinţelor calităţii şi preţului, are prioritate la organizarea licitaţiilor (tenderelor) în conformitate cu prevederile legislaţiei cu privire la achiziţiile publice.


Articolul 39. Obligaţiile angajatorilor privind plasarea în cîmpul muncii a persoanelor care şi-au pierdut capacitatea de muncă la serviciu

     
(1) Plasarea în cîmpul muncii a persoanelor cu dizabilităţi se efectuează, în  conformitate cu concluziile Consiliului Naţional pentru Determinarea Dizabilităţii şi structurile sale teritoriale, la întreprinderea, instituţia, organizaţia  în  care muncitorul sau funcţionarul şi-a  pierdut  parţial capacitatea de  muncă.  

          (2) Angajatorii sînt obligaţi să repartizeze locurile de muncă disponibile sau să  creeze  locuri  noi  de  muncă pentru plasarea în cîmpul  muncii  a persoanelor care şi-au  pierdut parţial capacitatea de muncă  în  urma unui accident de muncă la întreprinderea respectivă sau au căpătat o boală profesională în urma cărui fapt au fost recunoscute ca persoane cu dizabilităţi.

          (3) În  cazul în care  lipsesc  condiţiile  pentru continuarea activităţii de muncă a persoanelor cu dizabilităţi la aceeaşi întreprindere, instituţie, organizaţie, plasarea în cîmpul muncii se efectuează prin intermediul agenţiilor teritoriale pentru ocuparea forţei de muncă şi asociaţiile obşteşti ale persoanelor cu dizabilităţi. 

   (4) Neîndeplinirea condiţiilor indicate la alineatele (1) şi (2) din prezentul articol, obligă angajatorii ca  la desfacerea contractului individual de muncă cu salariatul să defalcheze  pe contul special al Ministerului Muncii, Protecţiei Sociale şi Familiei o cotă egală cu douăzeci salarii medii anuale ale lucrătorului respectiv.

   (5)  Angajaţilor cărora li s-a stabilit procentul păstrării capacităţii de muncă ca urmare a unui accident de muncă sau a unei boli profesionale li se plăteşte, din contul unităţii care poartă vina, despăgubiri şi indemnizaţii unice în conformitate cu legislaţia în vigoare.

           (6) Controlul asupra respectării prevederilor din prezentul articol este pus în sarcina Inspecţiei Muncii.  


Articolul 40. Durata timpului de muncă şi normele de producţie pentru persoanele cu dizabilităţi

    
(1) Pentru persoanele cu dizabilităţi severe şi accentuate  (dacă acestea nu  beneficiază de înlesniri mai mari) se stabileşte o durată redusă a timpului de muncă de 30 ore pe săptămînă care este retribuită în acelaşi cuantum ca şi munca salariaţilor cu durata normală a timpului de muncă.

    
(2) Antrenarea persoanelor cu dizabilităţi severe şi accentuate în lucrări suplimentare, la muncă în zilele de odihnă şi pe timp de noapte se permite doar cu consimţămîntul lor, dacă aceste lucrări nu le sînt contraindicate de medic.

    
(3) Angajatorii, de comun acord cu comitetele sindicale, au dreptul de a reduce, persoanelor cu dizabilităţi, normele de muncă. 

 Articolul 41. Concediile persoanelor cu dizabilităţi

 (1) Pentru persoanele cu dizabilităţi severe (dacă acestea nu beneficiază de înlesniri mai  mari) se stabileşte un concediu anual cu durata de  46  de  zile calendaristice, pentru persoanele cu dizabilităţi accentuate - de 38 de zile calendaristice.

 (2) La solicitarea persoanei cu dizabilităţi, administraţia îi poate acorda un concediu suplimentar fără plată, cu durata de pînă la trei luni.

Articolul 42. Orientarea, formarea şi reabilitarea profesională a persoanelor cu dizabilităţi

(1) Persoanele cu dizabilităţi în vîrstă aptă de muncă, care doresc să se integreze sau să se reintegreze în cîmpul muncii au acces gratuit la evaluarea procentului capacităţii de muncă şi la orientare, formare şi reabilitare profesională, indiferent de vîrsta, tipul şi gradul de dizabilitate.

(2) Persoanele cu dizabilităţi participă activ în procesul evaluării procentului capacităţii de muncă şi de orientare, formare şi reabilitare profesională, au acces la informare şi la alegerea activităţii, conform dorinţelor şi aptitudinilor sale.

(3) Serviciile de orientare şi formare profesională sunt oferite de către organele teritoriale pentru ocuparea forţei de muncă, în conformitate cu programul individual de reabilitare şi integrare socială.

(4) Beneficiază de orientare şi formare, după caz, persoana cu dizabilităţi care este şcolarizată şi are vîrsta corespunzătoare în vederea integrării profesionale, persoana care nu are un loc de muncă, cea care nu are experienţă profesională sau cea care, deşi încadrată în muncă, doreşte recalificare profesională.

 (5) Serviciile de reabilitare profesională sunt oferite de către Centrul Republican Experimental Protezare, Ortopedie şi Reabilitare şi instituţiile de reabilitare specializate, în conformitate cu programul individual de reabilitare şi integrare socială.

(6) Beneficiază de reabilitare profesională, după caz, persoana angajată în cîmpul muncii sau căreia i s-a propus un loc de muncă însă din cauza stării sănătăţii în interacţiune cu diverse obstacole, nu-şi  poate  desfăşura  activitatea  de muncă conform calificării, şi necesită restabilirea, recuperarea sau compensarea funcţiilor dereglate ale organismului şi capacităţile de muncă. 
(7) Persoana cu dizabilităţi sau, după caz, familia ori reprezentantul legal al acesteia este principalul factor de decizie cu privire la orientarea, formarea şi reabilitarea profesională.

(8) Mijloacele financiare necesare pentru orientarea, formarea şi reabilitarea profesională a persoanelor cu dizabilităţi se alocă din Bugetul de stat, prin intermediul Agenţiei Naţionale pentru Ocuparea Forţei de Muncă, în modul stabilit de legislaţia în vigoare.

(9) Statul, prin intermediul instituţiilor responsabile, garantează asigurarea materială: cu material didactic şi instructiv, cu material pentru nevăzători (sistemul Braille), cu litere pronunţate pentru slabvăzători, cu literatură fonetică, inclusiv sisteme auditive pentru instruire în grup; translarea în limbajul mimico-gestual, în perioada orientării, formării şi reabilitării profesionale.


(10) În vederea asigurării procesului de evaluare a procentului capacităţii de muncă şi de orientare, formare şi reabilitare profesională a persoanelor cu dizabilităţi, autorităţile publice responsabile au obligaţia să ia următoarele masuri specifice:

 a) să realizeze/diversifice/susţină financiar programe privind orientarea, formarea şi reabilitarea profesională a persoanelor cu dizabilităţi;

 b) să coreleze orientarea, formarea şi reabilitarea profesională a persoanelor cu dizabilităţi cu cerinţele pieţei muncii;

 d) să creeze condiţii pentru accesul la evaluarea procentului capacităţii de muncă şi orientare, formare şi reabilitare profesională în orice meserie şi reieşind din abilităţile persoanelor cu dizabilităţi.

Capitolul VII

SĂNĂTATEA, RECUPERAREA MEDICALĂ ŞI SOCIALĂ A PERSOANELOR CU DIZABILITĂŢI

Articolul 43. Dreptul la ocrotirea sănătăţii

(1)  Statul garantează dreptul persoanelor cu dizabilităţi la atitudine respectuoasă şi umană din partea prestatorului de servicii de sănătate, fără discriminare în temeiul dizabilităţii.

(2) Persoanele cu dizabilităţi  au dreptul la libera alegere  a medicului şi a formei de asistenţă medicală.

(3) Persoanele cu dizabilităţi se bucură de toate drepturile şi îşi asumă toate responsabilităţile prevăzute în actele normative din domeniul ocrotirii sănătăţii.

(4)  Se interzice discriminarea persoanelor cu dizabilităţi în ce priveşte asigurarea medicală şi asigurarea vieţii. 

(5) Calitatea de asigurat în raportul de asigurare medicală, în cazul persoanelor cu dizabilităţi şi în cazul îngrijitorilor persoanelor cu dizabilităţi, imobilizate la pat, neîncadraţi în cîmpul muncii, este oferită Guvernului.

          (6) Serviciile de sănătate pentru persoanele cu dizabilităţi sînt oferite în conformitate cu prevederile Programului unic al asigurării obligatorii de asistenţă medicală, aprobat de Guvern.

(7) Persoanele cu dizabilităţi au dreptul să solicite asistenţă medicală unităţilor medico-sanitare cu orice tip de proprietate şi formă de organizare juridică, atît din ţară, cît şi din străinătate, în conformitate cu tratatele şi acordurile internaţionale la care Republica Moldova este parte.

(8) Pentru orice prestaţie medicală propusă (profilactică, diagnostică,  terapeutică, recuperatore) este necesar consimţămîntul persoanei cu dizabilităţi, iar în cazul persoanei cu dizabilităţi lipsite de capacitatea de exerciţiu consimţămîntul este dat de reprezentantul său legal, ca excepţie fiind cazurile de pericol de moarte iminentă sau de ameninţare gravă a sănătăţii sale.

(9) Instituţiile medico-sanitare publice efectuează, anual, examinarea medicală complexă a persoanelor cu dizabilităţi. 
(10) În cazul persoanelor imobilizate la pat examinarea medicală de către medicul de familie, de către medicii specialişti şi asiguarea unor investigaţii posibile, se efectuează la domiciliul persoanei.
(11) În timpul examenului medical şi al tratamentului persoana cu dizabilităţi are dreptul la informaţii despre procedurile medicale ce i se aplică, despre riscul lor potenţial şi eficacitatea terapeutică, despre metodele de alternativă, precum şi despre diagnosticul, prognosticul şi  mersul tratamentului, despre recomandările profilactice.

 (12) Suplimentar serviciilor prevăzute în cadrul Programului unic al asigurării obligatorii de asistenţă medicală, autorităţile administraţiei publice locale sînt obligate să ofere, persoanelor cu dizabilităţi, şi alte servicii medicale, inclusiv de protezare dentară gratuită sau cu reducere din cost, în limita surselor financiare disponibile.

Articolul 44. Reabilitarea medicală şi socială a persoanelor cu dizabilităţi

    
(1) Autorităţile administraţiei publice centrale şi locale organizează şi contribuie la formarea şi dezvoltarea sistemului de reabilitare medicală şi socială a persoanelor cu dizabilităţi, în scopul de a ajuta aceste persoane să atingă şi să menţină un nivel optim de activitate fizică, intelectuală, psihică şi/sau socială, acordîndu-le concomitent mijloace pentru schimbarea modului de viaţă şi obţinerea unei independenţe mai mari.   

(2) Instituţiile medico-sanitare publice specializate sînt obligate să asigure persoanele cu dizabilităţi, gratuit sau cu plată parţială, cu protezare oculară, cu mijloace tiflotehnice şi optice, cu fonoamplificatoare, dispozitive şi aparate individuale, conform legislaţiei în vigoare.

          (3) Persoanele cu dizabilităţi au dreptul la reabilitare balneo-sanatorială gratuită sau cu plată parţială, dacă acesta este prevăzut în programul individual  de  reabilitare şi integrare socială, şi se efectuează în conformitate cu regulamentul aprobat de către Guvern.

(4) Persoanele cu dizabilităţi a căror boală nu mai răspunde la tratament curativ au dreptul la servicii medicale de tip - îngrijiri paliative, pentru îngrijirea activă şi totală, îmbunătăţirea calităţii vieţii lor şi familiilor acestora, făcînd faţă problemelor asociate cu boala, prin prevenirea şi înlăturarea suferinţei, prin identificarea precoce, evaluarea corectă şi a tratamentului durerii şi ale altor probleme fizice, psiho-sociale şi spirituale.

          
(5) Mijloacele financiare necesare pentru realizarea prevederilor prezentului articol se alocă din fondurile asigurării obligatorii de asistenţă medicală şi bugetul de stat, în modul stabilit de legislaţia în vigoare.

          Articolul 45. Programul individual de reabilitare şi integrare socială a persoanelor cu dizabilităţi

   
(1) Reabilitarea  medicală  şi socială  a  persoanelor cu dizabilităţi se efectuează în  corespundere cu programul individual  de  reabilitare şi integrare socială întocmit de către Consiliu.

          (2) În programul individual de reabilitare şi integrare socială, elaborat persoanei cu dizabilităţi, sînt stabilite recomandările ce ţin de domeniile: medical, social, educaţional şi profesional.

    
(3) Programul individual de reabilitare şi integrare socială este executoriu pentru organele de stat respective, precum şi pentru întreprinderi, instituţii, organizaţii şi agenţii economici, cu orice formă de proprietate.

Capitolul VIII

PROTECŢIA SOCIALĂ A PERSOANELOR CU DIZABILITĂŢI

Articolul 46.  Asigurarea socială a persoanelor cu dizabilităţi

(1) Persoanele cu dizabilităţi au dreptul la prestaţii de asigurare socială în conformitate cu prevederile legislaţiei în vigoare.

(2) Dacă nu întrunesc condiţiile pentru primirea prestaţiilor de asigurări sociale, persoanele cu dizabilităţi beneficiază de prestaţii de asistenţă socială în conformitate cu prevederile legislaţiei în vigoare.

(3) Evidenţa persoanelor cu dizabilităţi, beneficiari de prestaţii de asigurări sociale, se efectuează de către Casa Naţională de Asigurări Sociale şi structurile sale teritoriale.

Articolul 47. Asistenţa socială a persoanelor cu dizabilităţi

(1) Persoanele cu dizabilităţi au dreptul la asistenţă socială în conformitate cu prevederile legislaţiei în vigoare.

(2) Asistenţa socială se acordă sub formă de prestaţii şi servicii sociale.

          Articolul 48. Prestaţii de asistenţă socială oferite persoanelor cu dizabilităţi

(1) În scopul minimalizării efectelor sau înlăturării consecinţelor riscurilor sociale, persoanele cu dizabilităţi au dreptul la indemnizaţii, alocaţii, compensaţii, ajutor social şi la alte tipuri de prestaţii de asistenţă socială.

(2) Finanţarea acestor prestaţii se realizează din contul mijloacelor bugetului de stat, ale bugetelor locale şi din surse extrabugetare (donaţii, sponsorizări).

(3) Persoanele cu dizabilităţi severe, imobilizate la pat, care conform programului individual de reabilitare şi integrare socială şi evaluării complexe efectuată de către asistentul social şi echipa multidisciplinară, au necesitate de îngrijire permanentă, la cerere, pot alege alocaţie pentru îngrijire sau includerea în stagiul de cotezare a perioadei de îngrijire pentru înrijitor, neîncadrat în cîmpul muncii, în conformitate cu prevederile legislaţiei în vigoare.

(4) Evidenţa persoanelor cu dizabilităţi, beneficiari de prestaţii de asistenţă socială, se efectuează de către autorităţile administraţiei publice locale pentru prestaţiile achitate din bugetele respective, iar pentru prestaţiile sociale achitate din bugetul de stat de către Casa Naţională de Asigurări Sociale şi structurile sale teritoriale.

          (5) Modul de acordare a prestaţiilor de asistenţă socială se stabileşte prin acte normative speciale.

Articolul 49. Compensaţii pentru călătoria în mijloacele de transport şi pentru deservire cu transport 

(1) Persoanelor cu dizabilitate severă şi accentuată, copiilor cu dizabilităţi şi persoanelor care însoţesc o persoană cu dizabilitate severă sau un copil cu dizabilităţi li se acordă, la locul de reşedinţă, de către autorităţile administraţiei publice locale, compensaţii de la bugetele locale pentru călătorii în transportul în comun urban, suburban şi interurban (cu excepţia taximetrelor).

(2) Persoanelor cu dizabilităţi locomotorii li se acordă o compensaţie anuală pentru deservire cu transport sau, la cerere, cei cu dizabilităţi locomotorii severe, pot alege  dreptul de a importa un mijloc de transport de peste hotare conform prevederilor articolului 50 alineatul (4) a prezentei legi. 

(3) Modul de acordare a compensaţiei este stabilit de către Guvern.

Articolul 50.  Facilităţi oferite persoanelor cu dizabilităţi

(1) Persoanele cu dizabilităţi beneficiază de diferite facilităţi sub formă de scutiri, reduceri, în conformitate cu prevederile legislaţiei în vigoare.

(2) Facilităţile vizează în special sfera prestării serviciilor, procurării bunurilor, perfectării diferitelor acte şi achitării diferitelor contribuţii (taxe, impozite).

(3) Modul de oferire a facilităţilor este stabilit prin acte normative speciale.

(4) 
Persoanele cu dizabilităţi locomotorii severe au dreptul de a importa o dată în 10 ani un mijloc de transport cu capacitatea cilindrică de pînă la 1400 cm³, de peste hotare, cu scutire de toate taxele stabilite de lege, fără dreptul de înstrăinare, în baza criteriilor stabilite de Guvern şi a recomandărilor ce se conţin în programul individual de reabilitare şi integrare socială.

(5) Modul de evidenţă a importului unităţilor de transport este stabilit de către Guvern.

Articolul 51. Asigurarea persoanelor cu dizabilităţi cu mijloace ajutătoare tehnice

(1) Persoanele cu dizabilităţi, în  baza prescripţiilor medicale, au dreptul de a fi asiguraţi gratuit sau cu plată parţială, cu mijloace ajutătoare tehnice de către Centrul Republican Experimental Protezare, Ortopedie şi Reabilitare, în modul stabilit de Guvern.

(2) Întreprinderile  de  stat  care  produc  mijloace ajutătoare tehnice, cărucioare-fotolii, mijloace ale micii mecanizări şi dispozitive pentru persoanele cu dizabilităţi, beneficiază de dreptul prioritar de a fi asigurate cu resurse tehnico-materiale în mod centralizat şi în volum deplin.

Articolul 52.  Serviciile sociale

(1) În scopul reabilitării şi incluziunii sociale, persoanele cu dizabilităţi  beneficiază de servicii sociale primare, specializate şi cu specializare înaltă, în conformitate cu prevederile legislaţiei în vigoare.

(2) Tipul serviciului social care urmează a fi prestat este determinat de recomandările ce se conţin în programul individual de reabilitare şi integrare socială, precum şi în baza evaluării iniţiale sau complexe a persoanei/familiei efectuată de către  asistentul social angajat de către structura teritorială de asistenţă socială pentru primărie şi echipa multidisciplinară.

(3) Evidenţa persoanelor cu dizabilităţi, beneficiari de servicii sociale, se efectuează de către autorităţile administraţiei publice locale şi prestatori.
(4) Modul de acordare a serviciilor sociale este stabilit în acte normative speciale.

            Articolul 53. Serviciul îngrijire socială la domiciliu şi asistenţă personală  profesionistă

(1) Structura teritorială de asistenţă socială prestează servicii sociale:

a) de îngrijire socială la domiciliu, persoanelor cu dizabilităţi lipsiţi de suport din partea copiilor, familiei extinse şi altor persoane (prieteni, rude, vecini), care necesită ajutorul altor persoane în baza recomandărilor ce se conţin în programul individual de reabilitare şi integrare socială, precum şi evaluării iniţiale sau complexe a persoanei/familiei efectuată de către asistentul social angajat de către structura teritorială de asistenţă socială pentru primărie şi echipa multidisciplinară;

b) de asistenţă personală profesionistă, persoanelor cu dizabilităţi severe care necesită suport în procesul de integrare în societate (în domeniile: protecţie socială, muncă, asistenţă medicală, instructiv-educativ, informaţional, accesibilitate la infrastructură), în baza recomandărilor ce se conţin în programul individual de reabilitare şi integrare socială, precum şi evaluării iniţiale sau complexe a persoanei/familiei efectuată de către  asistentul social angajat de către structura teritorială de asistenţă socială pentru primărie şi echipa multidisciplinară.

(2) Îngrijirea socială la domiciliu este prestată de către lucrătorul social.

(3) Asistenţă personală profesionistă este prestată de către asistentul personal profesionist.

 (4) Autorităţile administraţiei publice locale sunt responsabile de angajarea lucrătorilor sociali şi asistenţilor personali profesionişti în cîmpul muncii, în conformitate cu prevederile legislaţiei în vigoare.

 (5) Instruirea lucrătorilor sociali şi asistenţilor personali profesionişti se va efectua de către instituţiile responsabile în baza curriculei elaborate şi aprobate de către Ministerul Muncii, Protecţiei Sociale şi Familiei.

 (6) Regulamentul de organizare şi funcţionare a Serviciului îngrijire socială la domiciliu şi asistenţă personală profesionistă, precum şi norma de sarcină a lucrătorilor sociali şi a asistenţilor personali profesionişti este aprobat de către Guvern.

Capitolul IX 

AUTORITĂŢILE RESPONSABILE DE INCLUZIUNEA SOCIALĂ A PERSOANELOR CU DIZABILITĂŢI

Articolul 54. Consiliul guvernamental pentru problemele persoanelor cu dizabilităţi

(1) Coordonarea politicii naţionale privind incluziunea socială a persoanelor cu dizabilităţi se realizează de către Consiliul guvernamental pentru problemele persoanelor cu dizabilităţi.

(2) Consiliul guvernamental pentru problemele persoanelor cu dizabilităţi este un organ colegial consultativ, instituit în scopul coordonării şi promovării politicii de stat, programelor, planurilor şi acţiunilor de profilaxie şi reabilitare a persoanelor cu dizabilităţi, precum şi al asigurării pentru această categorie de populaţie a posibilităţilor egale cu cele ale celorlalţi cetăţeni ai Republicii Moldova de realizare a drepturilor şi libertăţilor constituţionale.

(3) În componenţa Consiliului intră reprezentanţi ai autorităţilor administraţiei publice centrale şi locale, precum şi reprezentanţi ai organizaţiilor obşteşti a căror sferă de activitate cuprinde problemele persoanelor cu dizabilităţi.

(4) Preşedintele Consiliului este un viceprim – ministru, responsabil de domeniul social.
(5) Componenţa nominală şi regulamentul de activitate al Consiliului se aprobă de către Guvern.

          Articolul 55. Autorităţile administraţiei publice centrale

(1) Ministerul Muncii, Protecţiei Sociale şi Familiei este organul central de specialitate al administraţiei publice, care este abilitat să elaboreze, promoveze şi realizeze politica statului în domeniul protecţiei sociale a persoanelor cu dizabilităţi, precum şi să asigure coordonarea şi evaluarea funcţionării sistemului de protecţie socială a acestora.

(2) Alte autorităţi ale administraţiei publice centrale, în limita competenţelor funcţionale, sînt responsabile de incluziunea socială a persoanelor cu dizabilităţi, în conformitate cu prevederile legislaţiei în vigoare.

(3) La elaborarea politicii de protecţie socială a persoanelor cu dizabilităţi, Ministerul Muncii, Protecţiei Sociale şi Familiei şi alte  autorităţi ale administraţiei publice centrale se consultă cu reprezentanţii societăţii civile.

(4) La elaborarea şi aprobarea politicilor sectoriale, alte autorităţi ale administraţiei publice centrale se consultă cu Ministerul Muncii, Protecţiei Sociale şi Familiei şi cu reprezentanţii societăţii civile, în scopul evaluării impactului acestora asupra sistemului de protecţie socială a persoanelor cu dizabilităţi.

(5) În procesul evaluării funcţionării sistemului de protecţie socială a persoanelor cu dizabilităţi, Ministerul Muncii, Protecţiei Sociale şi Familiei solicită suport, informaţii, rapoartele de la autorităţile administraţiei publice centrale şi locale, societatea civilă şi alţi actori implicaţi în proces.

Articolul 56. Autorităţile administraţiei publice locale

(1) Autorităţile administraţiei publice locale în colaborare cu reprezentanţii societăţii civile, realizează politica de asistenţă socială a persoanelor cu dizabilităţi şi asigură aplicarea legislaţiei la nivel teritorial. 

(2) Asistenţa socială este acordată persoanelor cu dizabilităţi de către autorităţile administraţiei publice locale prin intermediul structurilor sale: secţiile (direcţiile) asistenţă socială şi protecţie a familiei; învăţămînt; cultură; sport şi de către alte organe de stat, în conformitate cu prevederile legislaţiei în vigoare. 

(3) Autorităţile administraţiei publice locale:

a) analizează şi evaluează problemele sociale ale persoanelor cu dizabilităţi pe teritoriul subordonat şi, în baza rezultatelor obţinute adoptă şi dezvoltă programe locale de asistenţă socială pentru această categorie de persoane, exercită controlul asupra realizării acestora;

b) înfiinţează, independent sau în parteneriat cu reprezentanţii societăţii civile, servicii sociale primare şi servicii sociale specializate de asistenţă socială a persoanelor cu dizabilităţi, asigură resursele umane, materiale şi financiare necesare pentru buna lor funcţionare;

c) pot stabili facilităţi suplimentare persoanelor cu dizabilităţi la deservirea medicală, socială, comercială, transport, telecomunicaţii şi la alte tipuri de servicii sociale.

(4) La elaborarea şi aprobarea programelor locale de asistenţă socială, autorităţile  administraţiei publice locale se consultă cu Ministerul Muncii, Protecţiei Sociale şi Familiei şi cu reprezentanţii societăţii civile, în scopul evaluării impactului acestora asupra sistemului de protecţie socială a persoanelor cu dizabilităţi.

Capitolul X

ASOCIAŢIILE OBŞTEŞTI, VIAŢA POLITICĂ ŞI PUBLICĂ

 A PERSOANELOR CU DIZABILITĂŢI

          Articolul 57.  Dreptul persoanelor cu dizabilităţi de a crea asociaţii obşteşti

    
(1) În scopul ocrotirii drepturilor şi intereselor lor, acordării de sprijin  reciproc şi prestării de servicii, persoanele cu dizabilităţi şi persoanele care le  reprezintă  au  dreptul  de a crea  asociaţii  obşteşti, în modul stabilit de legislaţia în vigoare.

(2) Persoanele cu dizabilităţi au dreptul să adere la asociaţii obşteşti pentru a fi reprezentate la nivel internaţional, naţional, regional şi local.

    
(3) Autorităţile administraţiei publice acordă sprijin asociaţiilor obşteşti ale persoanelor cu dizabilităţi şi organizaţiilor care reprezintă interesele acestora, inclusiv prin asigurarea lor cu sedii şi echipament strict necesar pentru desfăşurarea activităţii.

Articolul 58. Repartizarea locuinţelor construite din contul mijloacelor asociaţiilor obşteşti ale persoanelor cu dizabilităţi

 (1) Locuinţele construite şi procurate de către asociaţiile obşteşti ale persoanelor cu dizabilităţi din contul mijloacelor proprii, nu se înstrăinează şi se repartizează la latitudinea asociaţiilor obşteşti ale persoanelor cu dizabilităţi, în conformitate cu legislaţia în vigoare.  

 (2) În cazul participării prin cotă-parte la construcţia de locuinţe, asociaţiile obşteşti ale persoanelor cu dizabilităţi sînt scutite de a participa  prin cotă-parte la dezvoltarea capacităţilor industriei construcţiilor şi la construcţia comunală, precum şi de a transmite o parte din spaţiul locativ autorităţilor administraţiei publice locale şi altor organizaţii. 

Articolul 59. Relaţiile internaţionale ale asociaţiilor obşteşti ale persoanelor cu dizabilităţi

(1) În conformitate cu statutele lor, asociaţiile  obşteşti  ale persoanelor cu dizabilităţi pot să adere la asociaţiile naţionale şi internaţionale, să întreţină relaţii directe cu ele, precum şi să încheie acorduri de colaborare în conformitate cu legislaţia naţională şi internaţională în vigoare.

 (2) Statul recunoaşte drepturile asociaţiilor persoanelor cu dizabilităţi de a reprezenta aceste persoane la nivel naţional, regional şi local, precum şi rolul consultativ al acestora  în luarea deciziilor referitoare la problemele persoanelor pe care le reprezintă, participarea lor la promovarea politicii în domeniu.

 Articolul 60. Participarea persoanelor cu dizabilităţi la viaţa politică şi publică

(1) Persoanele cu dizabilităţi pot participa efectiv şi deplin la viaţa politică şi publică, în condiţii de egalitate cu ceilalţi, în mod direct sau prin reprezentanţii legali.

(2) Statul asigură persoanelor cu dizabilităţi:

a) drepturi politice şi posibilitatea de a beneficia de acestea, în condiţii de egalitate cu alţii;

b) dreptul şi oportunitatea de a vota şi de a fi alese;

c) dreptul la proceduri şi materiale de vot adecvate, accesibile şi uşor de înţeles şi utilizat (tipărirea buletinelor de vot în alfabetul Braille);

d) dreptul de a vota prin vot secret la alegerile şi referendumurile publice, fără intimidare;

e) dreptul de a candida la alegeri;

f) dreptul de a deţine efectiv un mandat ales şi de a îndeplini orice funcţie publică, la orice nivel guvernamental, facilitînd utilizarea tehnologiilor noi şi de asistare, acolo unde este cazul;

g) dreptul la exprimarea liberă a voinţei persoanelor cu dizabilităţi ca alegători şi în acest scop, dacă este cazul, la solicitarea acestora, să permită asistarea la vot de către o persoană la alegerea lor;

h) dreptul la libera formare a opiniei faţă de partidele politice şi candidaţii la alegeri, inclusiv prin organizarea dezbaterilor electorale, a emisiunilor radio-televizate în limbajul mimico-gestual şi tipărirea materialelor electorale în alfabetul Braille. 

          (3) Drepturile la viaţa politică şi publică a persoanelor cu dizabilităţi sunt reglementate prin acte normative speciale.

Capitolul XI 

DISPOZIŢII FINALE ŞI TRANZITORII 

            Articolul 61.  Intrarea în vigoare

       
 (1) Prezenta lege intră în vigoare la data publicării, cu excepţia:

            a) art. 11, care se pun în aplicare la 2012;

            b) art. 50 alin. (4), alin. (5) şi art. 53 alin. (1) lit. b),care se pun în aplicare la 2013.

           (2) La data intrării în vigoare a prezentei legi, se abrogă Legea nr. 821-XII din 24 decembrie 1991 privind protecţia socială a invalizilor şi Hotărîrea Parlamentului nr. 822-XII din 24 decembrie 1991 pentru punerea în aplicare a Legii privind protecţia socială a invalizilor.
           Articolul 62. Organizarea executării
    
În termen de 12 luni de la data intrării în vigoare a prezentei legi, Guvernul: 
a) va elabora şi va prezenta Parlamentului propuneri privind aducerea legislaţiei în vigoare în concordanţă cu prezenta lege;

b) va aduce actele sale normative în concordanţă cu prezenta lege.

PREŞEDINTELE PARLAMENTULUI
